སྤྱིར་སློབ་དཔོན་འདི་ཉིད་བསྟན་བཅོས་རྩོམ་པ་ལ་མཆོག་ཏུ་གྱུར་ཅིང་སྒོས་སུ་སྙན་ངག་གི་ཚིག་སྦྱོར་ཕུན་སུམ་ཚོགས་ལ་ཉམས་འགྱུར་རྨད་དུ་བྱུང་བས།དཔལ་ཆོས་ཀྱི་གྲགས་པའིརྒྱལ་པོ་མེ་ཏོག་ཀུན་ཏུ་རྒྱས་པའི་དྲིས་ལནདུ།ཙནྡྲ་གོ་མི་བརྗོད་པ་རྣམ་པར་དག།།སྙན་ངག་དཔའ་བོ་ལས་བྱུང་སྡེབ་སྦྱོར་མཁས།།ཞེས་བསྔགས་པ་མཛད་མྱོང།དེ་ཡང་སློབ་དཔོན་འདི་ཉིད་ཀྱིས་རྒྱུ་ཕུན་སུམ་ཚོགས་པ་ཐུབ་པའི་སྤྱོད་པ་རྨད་དུ་བྱུང་བ་རྣམས་བརྗོད་བྱར་བཟུང་སྟེ།རྗོད་བྱེད་ཉམས་འགྱུར་སྟོང་གིས་ཕྱུག་པའི་སྙན་ངག་གི་ཕྲེང་བར་བརྒྱུས་པའི་རྩོམ་རིག་བརྩམས་ཆོས་འདི་དག་མཛད་པས་ན།སློབ་དཔོན་འདིའི་སྙན་ངག་ཆེས་ཆེར་དར་ཞིང་རྒྱས་ཏེ་སྐྱེས་འགྲོ་ཀུན་ལ་ཕན་པར་གྱུར་བའི་འབྲས་བུ་ཕུན་སུམ་ཚོགས་པ་འདི་བྱུང་བ་ཡིན་ལ།དེ་ནི་སློབ་དཔོན་གྱིས་སྙན་དངགས་བརྩམས་པའི་རེ་འདོད་ཀྱི་ཆ་ཙམའང་གྲུབ་པ་ཡིན་ཏེ།སྐྱེས་རབས་སོ་བཞི་བརའཇིག་རྟེན་མཆོག་གི་སྤྱོད་པ་དམ་པ་ཕྱོགས་ཙམ་གྱིས།།བདག་གི་སྙན་དངགས་མཉན་དུ་རུང་བར་བྱ་བའི་ཕྱིར།།ལུང་དང་གཙུག་ལག་རིག་པར་མི་འགལ་ལམ་བདག་གིས།།དེ་ལྟར་འཇིག་རྟེན་དོན་གྱུར་སྙམ་ནས་འདི་བརྩམས་སོ།།ཞེས་གསུངས་པ་བཞིན་རྩོམ་པ་ལ་དགའ་བའི་སྐྱེས་བོ་རྣམས་ཀྱི་སྙན་དབང་གསོས་པར་གྱུར།ཁོང་གི་རྩོམ་གཤིས་ཀྱིས་ཤར་ནུབ་སྤྱི་དང་ལྷག་པར་དུ་རྒྱ་གར་ལེགས་སྦྱར་རྩོམ་རིག་དང་བོད་ཀྱི་རྩོམ་རིག་བཅས་ལ་ཤུགས་རྐྱེན་ཆེན་པོ་ཐེབས་ཏེ་དུས་ད་ལྟའང་གྲགས་པ་མ་ཉམས་པར་གནས་པ་ལགས་ན་ཁོང་ནང་བསྟན་རྩོམ་རིག་གི་ཡབ་ཆེན་ལ་ངོས་འཛིན་བྱས་ཆོག་པར་སྙམ་པ་བཅས་འདི་ཙམ་གྱིས་འཐུས་པར་བྱའོ།།།།